Polisie van nalatigheid beskuldig tydens Panayiotou-verhoorChristopher Panayiotou (heel regs met sy rug na die kamera) en sy twee medebeskuldigdes, Sinethemba Nenembe en Zolani Sibeko in die beskuldigdebank in die hooggeregshof in Port Elizabeth (17 Oktober 2016) Foto: ANA Die polisie se metodes was Dinsdag onder die vergrootglas in die hooggeregshof in Port-Elizabeth tydens die moordverhoor van Christopher Panayiotou en sy twee medebeskuldigdes, Sinethemba Nenembe en Zolani Sibeko. Panayiotou word daarvan beskuldig dat hy die meesterbrein agter sy vrou, Jayde Panayiotou, se ontvoering en moord was. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Sizwezakhe Vumazonke as sluipmoordenaar te huur. Vumazonke is glo deur Nenembe bygestaan om die ontvoering en moord uit te voer. Siyoni het intussen staatsgetuie geword en Vumazonke is vroeër vanjaar in aanhouding dood. Vumazonke is in Mei 2015 by Kwanobuhle in hegtenis geneem waarna hy na die Kabega Park-polisiestasie geneem is en vir ten minste drie uur lank ondervra is. Daarna is hy eers na die Despatch-polisiestasie geneem. Tydens kruisondervraging het ao. Johannes Botes, wat by die polisie se voertuigtak werksaam is, beweer toe Vumazonke in hegtenis geneem is, het hy gehoor hoe kapt. Willie Mayi sy regte vir hom in isiXhosa voorgelees het. Botes het toegegee dat hy nie vaardig is in dié taal nie. Adv. Terry Price vir die verdediging het egter gesê dat Mayi, wat Vumazonke in hegtenis geneem het, in ŉ verklaring beweer het dat hy sy regte vir hom in Engels voorgelees het. “Omdat ek nie taalvaardig in isiXhosa is nie, kan ek nie met sekerheid sê wat deur Mayi aan Vumazonke gesê is nie,” het Botes gesê. Die staat voer aan dat Jayde twee keer in haar rug en een keer in die kop geskiet is, nadat sy in April verlede jaar buite die Stellen Glen-kompleks in Port Elizabeth ontvoer is. Adv. Peter Daubermann, Nenembe en Sibeko se regsverteenwoordiger, het verwys na ŉ inskrywing in ŉ polisieverslagboek wat gemaak is in die tyd toe Siyoni in April aangekla is. Polisierekords wat in die hof getoon is, dui aan dat Botes Siyoni aangekla het en ŉ dokument onderteken het wat aangedui het dat Siyoni geen beserings gehad het nie. Botes het egter Dinsdag in die hof toegegee dat hy ŉ fout gemaak het. “As iemand hierdie inskrywing lees, sal hy dink dat [Siyoni] geen beserings gehad het nie, maar toe hy by die Kabega Park-polisiestasie ingeboek is, het hy ŉ besering gehad. Wat ek in die inskrywing bedoel het, is dat Siyoni geen nuwe beserings gehad het nie,” het Botes gesê. Hy het gesê toe Siyoni sy verklaring afgelê het, het hy opgemerk dat sy regteroog geswel was. “Ek het net die eerste deel van die verslag gelees en vluglees toegepas op die res van die verslag. Ek het ŉ fout gemaak deur dit te onderteken. My rol was om die verdagte in te boek.” Die verdediging het aangevoer dat Botes nalatig was, maar hy het dit ontken en gesê dat hy lang ure moes werk. Die verhoor duur voort. Lees alle vorige berigte oor Christopher Panayiotou op Maroela Media.